แบงก์เข้มกู้บ้าน
ผลสำรวจชี้คนกรุงยังอยากมีบ้าน แต่กู้ไม่ได้
11 เม.ย. 2560

ผลสำรวจชี้คนกรุงยังอยากมีบ้าน แต่กู้ไม่ได้โพสต์ทูเดย์- ศูนย์วิจัยกสิกรไทยเผยคนกรุงเทพฯ ยังต้องการซื้อบ้าน แต่แบงก์ยังเข้มขอสินเชื่อได้ยาก บริษัท ศูนย์วิจัยกสิกรไทย เปิดเผยถึงผลสำรวจพฤติกรรมการซื้อที่อยู่อาศัยของคนกรุงเทพฯ จำนวน 458 คน ครอบคลุมสาขาอาชีพหลัก ช่วงอายุ และระดับรายได้ ระหว่างวันที่ 9-24 มี.ค.ที่ผ่านมา พบว่า กลุ่มตัวอย่าง 51% ยังไม่ได้เป็นเจ้าของที่อยู่อาศัย และส่วนใหญ่ 76% มีแผนซื้อที่อยู่อาศัยใน 1-2 ปีนี้ แสดงให้เห็นว่า ยังมีความต้องการซื้อที่อยู่อาศัยอยู่ แต่แนวโน้มการเข้าถึงสินเชื่อที่อยู่อาศัยเป็นไปอย่างยากขึ้น จึงเป็นข้อจำกัดความสามารถในการซื้อที่อยู่อาศัยนอกจากนี้ ยังมีกลุ่มตัวอย่างอีก 15% ที่มีแผนซื้อที่อยู่อาศัยใน 1-2 ปีนี้ เพื่อเก็งกำไรและปล่อยเช่า โดยส่วนใหญ่ 68% เลือกซื้อที่อยู่อาศัยในทำเลชานเมืองกรุงเทพฯ ที่อาจส่งผลให้มีที่อยู่อาศัยปล่อยเช่าออกสู่ตลาดมากขึ้น และเจ้าของที่อยู่อาศัยอาจเผชิญความท้าทายในการขึ้นค่าเช่าและหาผู้เช่าอย่างไรก็ตาม แม้ยังมีความต้องการซื้อที่อยู่อาศัยจากคนกรุงเทพฯ โดยเฉพาะกลุ่มที่ยังไม่ได้เป็นเจ้าของที่อยู่อาศัยและมองหาที่อยู่อาศัยหลังแรก ซึ่งเป็นกลุ่มที่ซื้อไปเพื่ออยู่อาศัยจริง แต่ยังมีข้อจำกัดด้านความสามารถในการซื้อที่อยู่อาศัย โดยเฉพาะอย่างยิ่งแนวโน้มการเข้าถึงสินเชื่อที่เป็นไปได้ยากขึ้น เนื่องจากสถาบันการเงินยังคงเข้มงวดในการปล่อยสินเชื่อที่อยู่อาศัย ประกอบกับอัตราดอกเบี้ยที่มีแนวโน้มเพิ่มสูงขึ้น ซึ่งเป็นปัจจัยสำคัญที่ผู้มีแผนซื้อที่อยู่อาศัยมีความกังวลเป็นลำดับต้นๆ น่าจะยังเป็นแรงกดดันความสามารถในการซื้อที่อยู่อาศัยสำหรับความสามารถในการผ่อนชำระสินเชื่อที่อยู่อาศัย พบว่า กลุ่มตัวอย่างส่วนใหญ่สามารถผ่อนชำระสินเชื่อที่อยู่อาศัย 5,001-1 หมื่นบาท/เดือน สอดคล้องกับงบประมาณการซื้อที่อยู่อาศัยของกลุ่มตัวอย่างส่วนใหญ่ที่มองหาที่อยู่อาศัยราคาต่ำกว่า 2 ล้านบาท โดยการมองหาที่อยู่อาศัยราคาต่ำกว่า 2 ล้านบาท เป็นราคาที่ไม่สูงนัก แสดงให้เห็นว่า แนวโน้มการกำหนดงบประมาณในการซื้อที่อยู่อาศัยของกลุ่มตัวอย่างส่วนใหญ่ยังคงเป็นไปอย่างระมัดระวัง ขณะที่จำนวนหน่วยที่อยู่อาศัยขายได้ในกลุ่มแนวราบในกรุงเทพฯ และปริมณฑลยังทรงตัว